וינצנט קיימר

וינצנט קיימר (בגרמנית: Vincent Keymer) נולד ב-15 בנובמבר 2004) הוא שחמטאי גרמני בדרגת רב-אמן.

נכון לספטמבר 2025, נמצא בשיא הדירוג שלו ונכנס לראשונה לעשירייה הראשונה בדירוג העולמי לפי מד כושר.

 קריירת שחמט 

קיימר נולד במיינץ, שבגרמניה, עיר עם היסטוריה ארוכה של אירוח תחרויות שחמט מהיר ותחרויות שחמט 960. הוא למד לשחק שחמט מהוריו בגיל חמש. בשנים 2015 ו-2017 הוא הפך לאלוף אירופה עם נבחרת השחמט הלאומית הגרמנית עד גיל 18.

העשור השני של המאה ה-21
בספטמבר 2015, בגיל עשר, קיימר הופיע על שער חוברת השחמט הגרמנית "Schach Magazin", והוכרז ככישרון הגדול ביותר של גרמניה מאז עמנואל לסקר. גארי קספרוב התייחס אליו בשנת 2016 כ"כישרון יוצא דופן", ובגיל 11 קיימר הראה את הפוטנציאל שלו עם "פרס שני מרשים" בתחרות הפתוחה של וינה.

ביולי 2017, קיימר השיג את הנורמה השלישית והאחרונה הנדרשת לתואר אמן בינלאומי.

מאמנו היה פטר לקו מהונגריה, שבעצמו נחשב פעם ל"כשרון המבטיח ביותר בעולם".

בין ה-29 במרץ ל-2 באפריל 2018, שיחק קיימר בדרג A של תחרות גרנקה כמדורג ה-99. הוא ניצח בתחרות והקדים 49 רבי-אמנים, כולל ארבעה עם מד כושר מעל 2700, עם תוצאה של 8/9, והשיג את הנורמה הראשונה שלו לתואר רב-אמן בגיל 13. קיימר השיג נקודה וחצי יותר מהנדרש לנורמת רב-אמן. לאונרד בארדן ציין שהביצועים של קיימר (2798) היו הגבוהים ביותר בהיסטוריה של שחקן מתחת לגיל 14, ובבטאון "The Week in Chess" צוין שהביצועים של קיימר היו "אחת מהתוצאות הסנסציוניות ביותר בכל הזמנים".

בין 10 ל-21 באוקטובר 2019, קיימר שיחק בתחרות FIDE Grand Swiss לשנת 2019, והשיג 4.5/11 (+1−3=7). תוצאה זו העניקה לו את הנורמה השלישית והאחרונה הנדרשת לתואר רב-אמן, מה שהפך אותו לגרמני הצעיר ביותר שהשיג הישג זה. תואר זה אושר על ידי פיד"ה בתחילת 2020. קיימר אמר בראיון עם פיונה שטייל-אנטוני שהנורמה השלישית לרב-אמן "הייתה צריכה להגיע מוקדם יותר".

העשור השלישי של המאה ה-21

קיימר סיים במקום החמישי בטורניר FIDE Grand Swiss לשנת 2021.

בפברואר ובמרץ 2022, קיימר שיחק בתחרות FIDE Grand Prix לשנת 2022. בשלב הראשון, הוא סיים במקום הרביעי בקבוצה - C עם תוצאה של 1.5/6. בשלב השלישי, הוא סיים בתיקו וחלק מקום הראשון עם שחריאר ממדיארוב בקבוצה -B עם תוצאה של 3.5/6, ובסופו של דבר הפסיד 1/4 בשוברי שוויון מהירים ובליץ. הוא סיים במקום ה-16 בדירוג עם 4 נקודות.

ביוני 2022, קיימר זכה בתחרות המועמדים של פסטיבל פראג עם תוצאה של 6.5/9 לאחר שניצח בשובר שוויון את הנס נימן, ובכך העפיל לתחרות האמנים של פסטיבל פראג בשנה הבאה.

הוא סיים כסגן אלוף העולם באליפות העולם בשחמט מהיר לשנת 2022 לאחר שניצח את פביאנו קרואנה ויאן נפומניאשצ'י, בתוצאה של 9.5/13 נקודות.

בינואר 2024, הוא דורג במקום הראשון בדירוג העולמי של פיד"ה לשחקנים צעירים. הוא זכה בתחרות Chessable Division 2 בשנת 2024, מאוחר יותר, הוא גם זכה בתחרות לזכר עקיבא רובינשטיין. הוא עבד עם גוקש דומרזו, וסייע לו בזכייה באליפות העולם בשחמט 2024.

בתחילת שנת 2025 ניצח קיימר בחלק הראשון של סבב גרנד סלאם שחמט בשיטת שחמט 960 (שהתקיים באתר הנופש וייסנהאוס בגרמניה), לאחר שניצח את מגנוס קרלסן בחצי הגמר ואת פביאנו קרואנה בשלב הגמר.

 מבחר תחרויות בהן השתתף 
 גביע העולם בשחמט 2023
 סבב האלופים בשחמט 2024
 תחרות העל טאטא סטיל בשנים 2024, 2025
 התחרות השווייצרית הגדולה של פיד"ה 2025

 חיים אישיים 
קיימר מגיע ממשפחה מוזיקלית. הוא מנגן בפסנתר. אביו, כריסטוף קיימר, הוא פסנתרן קונצרטים ופרופסור למוזיקה באוניברסיטת לייבניץ בהנובר; אמו, הייקה, מנגנת בצ'לו בתזמורת.

קישורים חיצוניים


 וינצנט קיימר, האתר הרשמי 

 הערות שוליים 

קטגוריה:גרמנים שנולדו ב-2004
קטגוריה:רבי-אמנים גרמנים